༄༅། །འཇམ་དཔལ་དཀར་པོ་དཔའ་བོ་གཅིག་སྒྲུབ་ཀྱི་ཆོས་སྐོར་བློ་གྲོས་པདྨོ་ཁ་འབྱེད་ཅེས་བྱ་བ་བཞུགས་སོ།། ཨོཾ་སྭ་སྟི། དཔལ་ལྡན་བླ་མ་མཆོག་དང་དབྱེར་མེད་པའི། །བཅུ་དྲུག་ལང་ཚོ་མཚན་དཔེའི་རྒྱན་གྱིས་སྤྲས། །ཞལ་གཅིག་ཕྱག་གཉིས་མཆོག་སྦྱིན་གླེགས་བམ་ཅན། །གངས་རིའི་མདོག་ཅན་འཇམ་དཔལ་རྒྱལ་གྱུར་ཅིག །མཐའ་མེད་འཁོར་བར་འཁྱམས་པའི་རྒྱུ་གཅིག་པུ། །མ་རིག་མུན་པ་སེལ་བའི་བདག་མེད་དོན། །རྟོགས་བྱེད་ཤེས་རབ་སྩོལ་མཛད་འཇམ་དཔལ་གྱི། །གདམས་པ་རང་གི་ཇི་ཙམ་རྟོགས་པ་བྲི། །འདིར་མ་རིག་པའི་མུན་པ་བསལ་ནས། བདག་མེད་རྟོགས་པའི་ཤེས་རབ་ཁྱད་པར་ཅན་སྐྱེད་པར་བྱེད་པ་ལ། མཆོག་ཏུ་གྱུར་པ་རྗེ་བཙུན་འཇམ་དཔལ་དབྱངས་ཀྱི་ཆོས་སྐོར་རྣམས་ཡིན་པ་ལས། འདིར་འཇམ་དཔལ་དཀར་པོ་དཔའ་བོ་གཅིག་གྲུབ་ཀྱི་མན་ངག་འཆད་པ་ལ། ཐོག་མར་མན་ངག་གི་རྣམ་གཞག་ཁོག་ཕུབ་པ་དང་། གནད་དུ་ཆེ་བའི་མན་ངག་འགའ་ཞིག་གསལ་བར་འཆད་པའོ། །དང་པོ་ལ་བླ་མ་བརྒྱུད་པའི་རིམ་པ་ཇི་ལྟར་བྱུང་བའི་ཚུལ་དང་། བཤད་བྱ་གསུང་རབ་རྣམས་ཐོར་བཀོད་པའོ། །དང་པོ་བརྒྱུད་པའི་རིམ་པ་ལ། འཇམ་པའི་དབྱངས་ཀྱིས་རྗེས་སུ་བཟུང་བའི་སློབ་དཔོན་ཛེ་ཏཱ་རིས་པཎྜི་ཏ་མ་ཏིའི་སྒེག་པའི་རྡོ་རྗེ་རྗེས་སུ་བཟུང་ཚུལ་ལ་སོགས་པ་ལོ་རྒྱུས་ཀྱི་ཡི་གེ་རྙིང་པ་ན་གསལ་བ་ལོགས་སུ་འབྱུང་བ་གཞན་ཡིན་ལ། གཞན་ཡང་བརྒྱུད་པའི་རྣམ་གྲངས་སངས་རྒྱས། འཇམ་པའི་དབྱངས། འཕགས་པ་ཀླུ་སྒྲུབ། ཀླུའི་བྱང་ཆུབ། རྒྱ་གར་ཤར་ཕྱོགས་ཀྱི་ཀཱ་མ་པུ་རི་ལོ་ཀེ་ཤོ་རའི་གནས་ན་བཞུགས་པ་དཔལ་རྡོ་རྗེ་སེམས་དཔའི་སྤྲུལ་པ། ཨ་ཝ་དྷུ་་་་་་གཉིས་མེད་ཏི་པ། ཤར་ཕྱོགས་གོ་བོ་ཌཱར་སྐུ་འཁྲུངས་པའི་པཎྜི་ཏ་ཨ་ནུ་པ་མ་་་་་་དཔེ་མེད་འཚོ་རཀྵི་ཏ། ཤར་ཕྱོགས་བྷཾ་ག་ལར་སྐུ་འཁྲུངས་པའི་པཎྜི་ཏ་དཔལ་འཛིན། བྷངྒ་ལར་སྐུ་འཁྲུངས་པའི་པཎྜི་ཏ་རྒྱལ་པོའི་བླ་མ་དྷརྨཱི་ཀ་་་་་་ཆོས་འབྱུང་ཞི་བ་ར། ཤར་ཕྱོགས་བྷ་རེནྡྲ་སྐུ་འཁྲུངས་པའི་པཎྜི་ཏ་བིཀྵ་་་་་་རྣམ་པར་གྲགས་པའི་ལྷ་ཏ་དེ་བ། ཤར་ཕྱོགས་ཀྱི་པཎྜི་ཏ་དྷརྨ་ད་་་་་་ཆོས་འབངས་ས། བ་རེནྡར་སྐུ་འཁྲུངས་པའི་ཛ་གདྡ་ལ་བྷི་བྷུ་ཏ་་་་་་རྣལ་འབྱོར་ཟླ་བ་ཙནྡྲ། དེ་ལ་ཆག་ལོ་དགྲ་བཅོམ་ནས་རིམ་པར་བརྒྱུད་པ་དང་། ཡང་འཛམ་བུ་གླིང་ན་ཡོངས་སུ་གྲགས་པའི་པཎྜི་ཏ་ཨ་བྷ་ཡཱ་ཀཱ་ར་གུཔྟ་ཞེས་བྱ་བ་རྒྱ་གར་ལྷོ་ཕྱོགས་ཨི་ཌ་ཨུ་ཤར་བྲམ་ཟེའི་རིགས་སུ་འཁྲུངས། བྷངྒ་ལར་བྱོན་ནས་དགེ་ཚུལ་མཛད། མ་ག་དྷར་བྱོན་ཏེ། སོ་སོ་རི་པ་རཏྣཱ་ཀཱ་ར་གུཔྟ་སོགས་བརྟེན་ནས་གཞི་ཐམས་ཅད་ཡོད་པར་སྨྲ་བའི་སྡེ་ལས་བསྙེན་པར་རྫོགས། རིག་པའི་གནས་ལྔ། སྡེ་སྣོད་གསུམ། ཁྱད་པར་རྒྱུད་སྡེ་རྒྱ་མཚོའི་ཕ་རོལ་སོན། སེང་གེས་སྤྱོད་པའི་ཡུལ་དུ་རྒྱལ་པོས་ཆོམ་རྐུན་ཁྲི་ཕྲག་བཅུ་གཅིག་ཁྲིམས་མུན་དུ་བཅུག་པའི་སྨྲེ་སྔགས་གསན་ནས། དེ་རྣམས་བསླུ་བར་བརྩམས་པས་ཡུལ་དེ་འོད་ཀྱིས་ཁྱབ། སྦྲུལ་སེར་ཁྲ་ཆེན་པོས་དབུ་ལ་གདུགས་ཕུབ་པ་ལྟར་བྱས་པས་རྒྱལ་པོ་སྐྲག་ནས་ཆོམ་རྐུན་རྣམས་བཏང་། གྲོང་ཁྱེར་བདེ་ལྡན་དུ་བདོག་པ་ཐམས་ཅད་བཏང་བས་ཟད་པ་ན། ལྷུང་བཟེད་ནམ་མཁའ་ལ་བཟེད་པས་བཟའ་བ་སྣ་ཚོགས་བྱུང་བ་དག་གིས་སློང་མོ་བ་རྣམས་ཚིམ་པར་བྱས། ལྡེང་ཀ་ཅན་དུ་ཐུན་བཞིར་ཐུགས་དམ་མཛད་པའི་ཚེ། བསླབ་པ་གསུམ་ལ་ཉེས་པ་ཕྲ་མོས་ཀྱང་མ་གོས་པས་ཇི་ལྟར་སྨོན་པའི་བདེན་ཚིག་འགྲུབ། ཨོ་ཏནྟ་པུ་རིར་ཏུ་ཀྵའི་དམག་གི་འུར་བྱུང་བས་ཤར་ཕྱོགས་སུ་བྱོན་པའི་ཚེ་རྒྱ་དཔེ་གླང་པོ་ཆེའི་ཁལ་སུམ་ཅུ་རྩ་གཉིས་བྱུང་། འཇམ་པའི་རྡོ་རྗེ་སོགས་ཐུགས་དམ་གྱི་ལྷ་མང་པོའི་ཞལ་གཟིགས། ཤློ་ཀ་འབུམ་ཕྲག་བརྒྱད་ཅུ་ཐུགས་ལ་བཞུགས། མང་དུ་ཐོས་པའི་མཐར་སོན། རྡོ་རྗེ་གདན་དང་བི་ཀཱ་མ་ལ་ཤཱི་ལའི་མཁན་པོ་མཛད་དེ། ཐམས་ཅད་མཁྱེན་པ་སངས་རྒྱས་ལྟ་བུར་བཞུགས་པས་མཚན་བརྗོད་པར་མི་ནུས། བི་ཀཱ་མ་ལ་ཤཱི་ལ་པཎྜི་ཏ་ཞེས་ཟེར་ཏེ། འཛམ་བུའི་གླིང་ཀུན་དུ་གྲགས། མ་ག་དྷའི་རྒྱལ་པོ་ཤིང་དྲྭ་ཅན་གྱི་གནས་གཞི་བཙུགས་ཏེ་ཕུལ་བར་བཞུགས་ནས་པཎྜི་ཏ་ཀུན་གྱི་གཙོ་བོར་རྡོ་རྗེ་རྣལ་འབྱོར་རྗེས་སུ་གནང་བ་ལ་བརྟེན་ནས་གཞུང་ཤློ་ཀ་འབུམ་གཅིག་བརྩམས། དེ་ཡང་ཉིན་མཚན་གྱི་ཐུན་དང་པོ་ལ་བསྟན་བཅོས་རྩོམ། གཉིས་པ་ལ་བཤད། གསུམ་པ་ལ་ཐུགས་དམ་མཛད། རྡོ་རྗེ་ཕྲེང་བའི་མཆོད་བརྗོད་བརྩམས་པས་ལྷ་རྣམས་ཀྱིས་མེ་ཏོག་གི་ཆར་ཕབ། ཐུགས་དམ་གྱི་གཙོ་བོ་འཇམ་དཔལ་ཡིན་པས། རྣལ་འབྱོར་རྫོགས་ཕྲེང་དུ་ཐོག་མར་འཇམ་པའི་རྡོ་རྗེའི་མངོན་རྟོགས་མཛད་པ་ཡིན་ནོ། །མན་ངག་སྙེ་མ་བརྩམས་པས་ཧེ་རུ་ཀས་ཤིས་བརྗོད་མཛད། དཔའ་བོ་གཅིག་སྒྲུབ་ཀྱི་སྒྲུབ་ཐབས་སོགས་སྒྲུབ་ཐབས་མང་པོ་ཕྱོགས་གཅིག་ཏུ་བསྡུས་པ་བརྩམས་པས་བསིལ་བ་ཚལ་དུ་བུ་གཅིག་པ་ཤི་བ་བསླངས། ཡིད་འོང་དགེ་བའི་ལྡུམ་རར་ཆོམ་རྐུན་བཅིངས། རྩིས་འབྲས་ཀྱིས་བྲམ་ཟེ་དབུལ་པོའི་ཐབ་ནས་གཏེར་བཏོན། སྔགས་ཀྱི་ནུས་པས་ཁྱིམ་བདག་ལ་སོགས་པའི་སྡུག་བསྔལ་བསལ། བྱའི་འཁྲུལ་འཁོར་གྱི་དམག་དཔུང་བཟློག ཛ་ཡ་ན་ག་རར། གྲོང་ཁྱེར་འབུམ་ཕྲག་བཅུ་གཉིས་ཀྱི་མེའི་གནོད་པ་ཞི་བར་མཛད། རྒོལ་བ་ངན་པ་དུ་མ་ཚར་བཅད། དགུང་ལོ་བརྒྱ་ཉི་ཤུ་རྩ་གཅིག་གི་བར་དུ་བསྟན་པའི་བྱ་བ་རྒྱ་ཆེན་པོ་མཛད་ནས། བར་དོར་གཉིས་སུ་མེད་པའི་ཡེ་ཤེས་ཀྱི་སྐུ་གྲུབ་བོ། །དེ་ལྟ་བུའི་སློབ་དཔོན་ཨ་བྷཱ་ཡ་ཀཱ་ར་ནས་བརྒྱུད་པའི་བཀའ་བབས་ནི། ཆག་ལོ་གསུམ་པའི་བར་ཏེའུ་ར་པ་རྣམས་ལ་ཟུར་དུ་བརྒྱུད་པའི་རྣམ་གྲངས་ཀྱང་མང་དུ་སྣང་མོད། འདི་རྣམས་ཀྱི་རྣམ་པར་ཐར་པ་ངོ་མཚར་བ་མང་དུ་ཡོད་མོད། ཤེས་པར་འདོད་ན་དཔག་བསམ་སྙེ་མ་དང་། འདི་ཉིད་ཀྱི་ལོ་རྒྱུས་ཆག་ལོ་གསུམ་པས་མཛད་པ་རྣམས་སུ་བལྟའོ། །བརྒྱུད་པའི་བཀའ་བབས་གཅིག་ནི། ཨ་དྷཱ་ཡ་ནས་ད་ལྟའི་རྩ་བའི་བླ་མའི་བར་སྒྲུབ་ཐབས་རྒྱ་མཚོ་ལྟར་ཡིན་ནོ། །ཡང་བརྒྱུད་པའི་བཀའ་བབས་གཅིག་ནི་རྗེ་བཙུན་ས་སྐྱ་པ་ཡབ་སྲས་རྣམས་ལ་བརྒྱུད་པ་སྒྲུབ་ཐབས་བརྒྱ་རྩ་ལྟར་ཡིན་ནོ། །ཐུན་མོང་མ་ཡིན་པའི་རྗེས་གནང་མན་ངག་དང་བཅས་པ་ཕལ་ཆེ་བའི་བརྒྱུད་པ་ནི། རྗེ་བཙུན་འཇམ་དབྱངས་པཎ་ཆེན་མ་ཏི་དང་། །པན་ཆེན་ཤཱཀ་ཤྲཱི་མཁན་ཆེན་བྱང་ཆུབ་དཔལ། །བདེ་བ་དཔལ་དང་སངས་རྒྱས་གཞོན་ནུ་དང་། །བསོད་ནམས་ཤེས་རབ་མཁན་ཆེན་ཤེས་རབ་མགོན། །ཤར་ཆེན་ཡེ་རྒྱལ་ངོར་ཆེན་ཀུན་དགའི་མཚན། །རྒྱལ་ཚབ་ཀུན་དབང་རཏྣ་ཝརྡྷ་དང་། །དཀོན་མཆོག་ལྷུན་གྲུབ་ནམ་མཁའ་་་་་་བྲང་ཏི་བ་དཔལ་བཟང་ཞབས། །ནམ་མཁའ་སངས་རྒྱས་ནམ་མཁའ་དཔལ་་་་་་ཧོར་སེ་ཆེན་རྒྱུད་བཟང་ལས། །ལེགས་པར་ཐོབ་པ་སངས་རྒྱས་ཕུན་ཚོགས་སོ། །དེ་ལྟར་དངོས་བརྒྱུད་བླ་མའི་ཚོགས་རྣམས་དང་། །འཇམ་པའི་དབྱངས་སོགས་ཡི་དམ་ལྷའི་ཚོགས། །སངས་རྒྱས་བྱང་སེམས་ཆོས་སྲུང་ནོར་ལྷར་བཅས། །ཕྱག་འོས་ཀུན་ལ་ཡན་ལག་བདུན་པ་འབུལ། །ཐོག་མེད་འཁོར་བར་བསགས་པའི་སྒྲིབ་སྦྱངས་ནས། །ཡང་དག་བློ་གྲོས་སྣང་བ་བསྐྱེད་དུ་གསོལ། །ཞེས་པ་ལྟར་རོ། །གཉིས་པ་བཤད་བྱ་གསུང་རབ་ཀྱི་རྣམ་གྲངས་ཐོར་བཀོད་པ་ལ། ད་ལྟ་རྗེས་གནང་ལུང་རྒྱུན་བཞུགས་པ་ནི། སྒྲུབ་ཐབས་བརྒྱ་རྒྱམ་གཉིས་ན་ཡང་འཇམ་དཔལ་དཀར་པོ་དཔའ་བོ་གཅིག་གྲུབ་ཀྱི་སྒྲུབ་ཐབས་རྒྱ་གཞུང་བོད་གཞུང་རྗེས་གནང་དང་བཅས་པ་བཞུགས། འདིར་ཟུར་བཀའ་ལ་ཐོག་མར་པཎྜི་ཏ་མ་ཏིས་མཛད་པའི་རྒྱ་གཞུང་ཚིགས་བཅད་མ། ཁ་ཆེ་ན་པཎ་ཆེན་ཤཱཀྱ་ཤྲཱི་དང་། བོད་ཀྱི་ལོ་ཙཱ་བ་སྣུབ་བྱམས་པའི་དཔལ་གྱིས་བསྒྱུར་བ། དེའི་བསྟོད་པ་དོན་ཟབ་མ་མ་ཏིས་མཛད་པ། ལོ་རྒྱུས་ཀྱི་ཡི་གེ་རྙིང་པ། རྗེས་གནང་གི་ཡི་གེ་རྙིང་པ་རྣམས་ཁ་ཆེ་པཎ་ཆེན་ཤཱཀྱ་ཤྲཱི་ཕྱག་ལེན་ཇི་ལྟ་བ་བཞིན་ལོ་ཙཱ་བ་བྱམས་པའི་དཔལ་གྱིས་སྡེབས་པ། རྒྱ་སྟོན་རིན་པོ་ཆེས་མཛད་པའི་སྒྲུབ་ཐབས་ལས་ཚོགས་དང་བཅས་པ། ཆག་ལོ་སུམ་པས་མཛད་པའི་ལོ་རྒྱུས། སྒྲུབ་ཐབས། བསྙེན་སྒྲུབ་ལས་གསུམ་དང་བཅས་པ། བྲང་ཏི་པཎ་ཆེན་ནམ་མཁའ་དཔལ་བཟང་གིས་མཛད་སྒྲུབ་ཐབས་རྗེས་གནང་དང་བཅས་པ་སྟེ་དེ་རྣམས་གལ་ཆེ་བའི་ཡིག་ཆ་རྣམས་ཡིན་ཞིང་འདི་རྣམས་དེང་སང་བཀའ་མ་ནུབ་ཅིང་ལུང་རྒྱུན་དང་བཅས་པ་བཞུགས་པས་སོ། །འདིར་ཐོར་བཀོད་པ་བཞིན་བསྒྲིགས་ཏེ་གཞན་ཡང་འཇམ་དབྱངས་གྱི་ཆོས་སྐོར་ད་ལྟ་མ་ནུབ་ཅིང་རང་གི་ཐོབ་པ་རྣམས་ཕྱོགས་གཅིག་ཏུ་བསྒྲིགས་པའི་གླེགས་བམ་བྱུང་ནའང་ཅི་མ་རུང་སྙམ་པ་བློ་ཡུལ་ན་སྣང་མོད། འོན་ཀྱང་དོན་གཉེར་དཀོན་ཞིང་། སྙིགས་མའི་དུས་སུ་སོང་བས་བསྟན་འགྲོར་ཨེ་ཕན་མ་ཤེས་པས་རེ་ཞིག་བཏང་སྙོམས་སུ་བཞག་གོ །རྩ་བའི་ས་བཅད་གཉིས་པ་གནད་དུ་ཆེ་བའི་མན་ངག་འགའ་ཞིག་འཆད་པ་ནི། བསྙེན་པ་སྒྲུབ་པ་ལས་སྦྱོར་དང་གསུམ་ལས། དང་པོ་བསྙེན་པ་ལ། གང་གི་ཉམས་སུ་ལེན་པའི་རྟེན་གྱི་གང་ཟག དེས་ཇི་ལྟར་ཉམས་སུ་བླང་བའི་ཚུལ། དེ་ལྟར་ཉམས་སུ་བླངས་པའི་དགོས་པ་དང་གསུམ་མོ། །དང་པོ་ནི། འཇམ་པའི་རྡོ་རྗེའི་ཐུགས་མངའ་འཕགས་པ་རིན་པོ་ཆེས། ཚུལ་ཁྲིམས་བྱང་སེམས་དམ་ཚིག་གསུམ། །གཞི་ཡིན་ཕྱིར་ན་བརྟན་པར་བྱ། །ཞེས་གསུངས་པས། དགེ་བསྙེན་ནས་དགེ་སློང་གི་བར་གྱི་སོ་སོར་ཐར་པའི་བསླབ་བྱ་རྣམས་དང་། དབུ་སེམས་གཉིས་ཀྱི་སེམས་བསྐྱེད་ཆོ་ག་ལས་ཐོབ་པའམ། གསང་སྔགས་ཀྱི་དབང་བསྐུར་རྣམས་ཀྱི་སྐབས་སུའང་། སྨོན་འཇུག་སེམས་བསྐྱེད་རེ་ཐོབ་པས། དེ་ལྟ་བུའི་བྱང་ཆུབ་སེམས་དཔའི་བསླབ་བྱ་རྣམས་དང་། གསང་སྔགས་ཀྱི་རྒྱུད་སྡེ་བཞི་དང་འབྲེལ་བའི་དབང་བཀའ་རང་གི་ཇི་ལྟར་ཐོབ་པ་རྣམས་ཀྱི་བསྲུང་སྡོམ་ཤིན་ཏུ་བརྟན་པ་ཞིག་དགོས་ཏེ། རྡོ་རྗེ་རྩེ་མོ་ལས། སྡོམ་པ་གསུམ་ལ་གནས་པ་ནི། །དང་པོའི་ཁྲུས་སུ་བཤད་དེ། །ཞེས་དང་། སློབ་དཔོན་འཇམ་དཔལ་གྲགས་པས། སྡོམ་གསུམ་ཆོ་གར་མི་ལྡན་པ། །སྔགས་པའི་བདག་ཉིད་མི་འགྱུར་ཏེ། །ཐལ་བ་ལས་འབྲས་བསྐྱེད་བཞིན་ཏེ། །རྩ་བ་རྙེད་པར་མི་འགྱུར་རོ། །ཞེས་དང་སྡོམ་གསུམ་ཆོ་གར་རབ་ཏུ་བརྟག །དེ་ལྟར་སྔགས་པ་ཚུལ་ལྡན་པས། །སྟོན་པ་སངས་རྒྱས་སོགས་མཆོད་ཅིང་། །ལྷ་ཚོགས་འཇིག་རྟེན་ཀུན་གྱིས་བསྐུར། །ཞེས་བཤད་པའི་ཕྱིར་རོ། །དེའི་སྟེང་དུ་འཕགས་པ་རིན་པོ་ཆེས། བྱམས་དང་སྙིང་རྗེ་སྨོན་པ་གསུམ། །སྔོན་འགྲོ་ཡིན་ཕྱིར་སྔོན་དུ་བྱ། །ཞེས་གསུངས་པས། དལ་འབྱོར་གྱི་ལུས་རྟེན་རྙེད་པར་དཀའ་བསམས་པ། དེ་ཡང་མི་རྟག་སྟེ་མྱུར་དུ་འཆི་བར་བསམ་པ། འཁོར་བ་མཐའ་དག་སྡུག་བསྔལ་གྱི་རང་བཞིན་དུ་ཤེས་པར་བྱ་བ་རྣམས་གཞན་ནས་འབྱུང་བ་ལྟར་ཞིབ་ཏུ་བསྒོམ་མོ། །འཇམ་དབྱངས་ས་པཎ་གྱིས། འཇིག་རྟེན་རྣམ་རྟོག་མ་ལོག་པའི། །ཆོས་པ་བཟང་ཡང་སྲིད་རྩེ་ཡིན། །ཞེས་གསུང་། དེ་ལྟར་འཁོར་བར་འཁྱམས་པའི་སེམས་ཅན་ཐམས་ཅད་རང་གི་ཕ་མར་ཐག་ཆོད་ནས། འདི་རྣམས་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་ལས་བསྒྲལ་བར་བྱ་དེའི་ཆེད་དུ་བདག་ཉིད་ཀྱིས། རྗེ་བཙུན་འཇམ་པའི་དབྱངས་བསྒྲུབས་ཏེ་མ་རིག་པའི་མུན་པ་བསལ་ནས། བདག་མེད་རྟོགས་པའི་ཤེས་རབ་ཐོབ་པར་བྱ་སྙམ་པ་ཞེ་ཐག་པ་ནས་རྒྱུད་ལ་སྐྱེ་བ་ཅིག་དགོས་སོ། །ཉམས་སུ་བླང་བྱའི་སྒྲུབ་ཐབས་ནི། སྒྲུབ་ཐབས་མང་པོར་ཡན་ལག་བཞི་རྫོགས་སོགས་སྤྲོས་པ་དུ་མ་བྱུང་ཡང་། འདིར་པཎ་ཆེན་ནས་ནམ་མཁའ་དཔལ་བཟང་གིས་མཛད་པའི་སྒྲུབ་ཐབས་འདི་མ་ཏིའི་རྒྱ་གཞུང་དང་། རྒྱ་སྟོན་རིན་པོ་ཆེས་མཛད་པ་དང་། བརྒྱུད་པའི་མན་ངག་བཅས་འཁྲུལ་མེད་ཡིན་པས་འདི་ཇི་ལྟ་བ་བཞིན་ཉམས་སུ་བླང་། འདི་ལ་ཡེ་ཤེས་པ་གཞུག་པ་དང་རིགས་བདག་བླ་མ་བསྒོམས་པ་སོགས་མ་བྱུང་ངོ་སྙམ་པའི་རྣམ་རྟོག་མི་བྱ་སྟེ། འདིར་ཡེ་ཤེས་ཆོགས་བསགས་ཀྱི་སྐབས་སུ་སྟོང་ཉིད་སྤྲོས་བྲལ་བསྒོམ་ནས། དེའི་ངང་ལས་སྒྲུབ་བྱའི་ལྷ། བླ་མ། སྒྲུབ་པ་པོ་རང་གི་སེམས་ཉིད་གསལ་སྟོང་ཟུང་འཇུག་རྣམས་དབྱེར་མེད་པ་ལྷའི་རྣམ་པར་བསྒོམ་པ་ཡིན་ཏེ། འཕགས་པ་རིན་པོ་ཆེས། ལྷ་དང་བླ་མ་རང་རིག་གསུམ། །དངོས་བཞི་ཡིན་ཕྱིར་མཉམ་པར་བཞག །ཅེས་གསུངས་པ་ལྟར་རོ། །དེ་ལྟར་ངེས་པར་བྱས་ནས། བསྙེན་པ་ལ་འཇུག་པའི་དུས་གཟའ་སྐར་སྦྱོར་བྱེད་བཟང་པོ་འཛོམས་པའི་ཡར་ངོ་སོགས་དུས་བཟང་གཅིག་ལ་བྱེད། དབེན་པའི་གནས་སུ་གཙང་སྦྲ་ཕྱག་བདར་སོགས་བྱས་ཏེ། སྤྱི་དང་བྱེ་བྲག་གི་རྟེན་ཡོད་ན་བཤམ། དེའི་མདུན་དུ་དཀར་གཏོར་གཅིག་ཆུ་གཉིས་ཉེར་མཆོད་དང་བཅས་པ་བཤམ། སྒྲུབ་པ་པོའི་སྟན་ནང་འཚང་ཅན་བྱུང་ན་ཁ་ཤར་དུ་ཕྱོགས་པར་བྱ། ནུབ་དང་པོ་ལ་བླ་མ་ཡི་དམ་སངས་རྒྱས་བྱང་སེམས་མཁའ་འགྲོ་ཆོས་སྐྱོང་རྣམས་མདུན་གྱི་ནམ་མཁར་བཞུགས་པར་དམིགས་ལ། བདག་གི་སྒྲུབ་པ་མཐར་ཕྱིན་པར་མཛད་དུ་གསོལ་སྙམ་པའི་གསོལ་བ་དྲག་ཏུ་བཏབ། དཀར་ཕྱོགས་རྣམས་ལ་འཕྲིན་བཅོལ་དང་། བགེགས་རྣམས་བསྐྲད་པར་བསམ་ལ་ཆ་གསུམ་ཡིད་ཆེས་ངེས་ཤེས་པ་གཅིག་བཏང་ན་ལེགས་གསུང་། གདན་ཁར་བསྡད་མ་ཐག་གོང་དུ་བཤད་པའི་དལ་འབྱོར་རྙེད་དཀའ་སོགས་ངེས་འབྱུང་གི་བསམ་པ་གསལ་བཏབ། བླ་མ་བརྒྱུད་པའི་གསོལ་འདེབས་དང་། ཁྱད་པར་རང་གང་ལ་མོས་པའི་བླ་མ་ལ་བླ་མ་ཆོས་འབྲེལ་ཡོད་ཚད་བསྡུས་ལ་གསོལ་བ་ཕུར་ཚུགས་སུ་བཏབ། འདི་དག་གི་སྐབས་སུ་བྱུང་ན་ཐེག་པ་ཆེན་པོའི་གསོ་སྦྱོང་བླང་། དེ་མ་བྱུང་ཡང་ཤ་ཆང་སྒོག་ཙོང་སོགས་སྤངས་ཏེ་བདོར་དཀར་བྱ། ཆབ་ལེན་པ་དང་ཁྲུས་དང་གཙང་སྦྲ་གང་ཆེ་བྱ། སྐྱབས་འགྲོའི་སྐབས་སུ་སྐྱབས་ཡུལ་གསལ་གདབ་པ་ནི། རང་གནས་པའི་ས་ཕྱོགས་ཞིང་ཁམས་རྣམ་པར་དག་པ་བསམ་པའི་མདུན་དཔག་བསམ་སྡོང་པོ་ལོ་མ་མེ་ཏོག་འབྲས་བུས་སྤུད་པའི་སྟེང་དུ་རྩ་བའི་བླ་མ་དང་རྗེ་བཙུན་འཇམ་དཔལ་དབྱེར་མེད་ལ་བརྒྱུད་པའི་བླ་མ་རྣམས་ཞལ་ནང་དུ་ཕྱོགས་པས་བསྐོར་བ་དང་། ཤར་དུ་ཡི་དམ་དཀྱིལ་འཁོར་གྱི་ལྷ་ཚོགས། ལྷོར་སངས་རྒྱས་ལོངས་སྤྲུལ་རྣམས། རྒྱབ་ཏུ་ཐེག་པ་ཆེ་ཆུང་གི་ཆོས་པུ་ཏི་བྲག་རི་བརྩིགས་པ་ལྟ་བུ། གཡོན་དུ་མཁའ་འགྲོ་ཆོས་སྲུང་ནོར་ལྷ་རྣམས་བཞུགས་པར་བསྒོམས། སྐྱབས་སུ་འགྲོ་མཁན་རང་དང་མ་གྱུར་མཁའ་མཉམ་སེམས་ཅན་ཐམས་ཅད། རང་གིས་སྐྱབས་འགྲོ་བྱེད་པ་བཞིན། འདི་ཕྱི་བར་དོ། །སངས་རྒྱས་མ་ཐོབ་བར་དུ་རེ་ས་སྐྱབས་མགོན་གཞན་ན་མེད་པར་མགོ་བཅད་པང་བསྐྱུར་གྱི་ཚུལ་དུ་སྙིང་ཐག་པ་ནས་སྐྱབས་འགྲོ་ཅི་ནུས་བྱ་སྟེ། འཇམ་དབྱངས་ས་པཎ་གྱིས། དཀོན་མཆོག་གསུམ་ལ་མི་ལྟོས་པའི། །གང་ཟག་བཟང་ཡང་མུ་སྟེགས་ཡིན། །ཞེས་གསུངས་སོ། །གཞན་སྒྲུབ་ཐབས་ཀྱི་ཚིག་དོན་རྣམས་ཇི་ལྟ་བ་བཞིན་བསམ་པ་ལས་གཞན་སྦྱར་རྒྱུ་མེད། འོན་ཀྱང་བཟླས་པའི་སྐབས་སུ། སེམས་མ་ཡེངས་པ་གལ་ཆེ་ཞིང་། དམིགས་པ་གཅིག་པུས་སེམས་སྐྱོ་ན། རེས་ལྷའི་སྐུའི་ཆ་ཤས་ལ་སེམས་གཏད། རེས་སྔགས་ཀྱི་སྒྲ་ལ་སེམས་གཏད། རེས་སེམས་ཀྱི་གནས་ལུགས་བརྗོད་བྲལ་དུ་ཤེས་པའི་སྒོ་ནས་སེམས་རྟོག་མེད་སྒོ་ནས་བཟླས་པ་བྱ། མདོར་ན་སེམས་ཐ་མལ་རྣམ་རྟོག་གི་དབང་དུ་མ་སོང་བ་ཞིག་གལ་ཆེ་རྒྱུ་ཡིན། འདི་སྒྲུབ་ཐབས་ཚིག་ཚོགས་ཉུང་བས་ཐུན་བཞི་བྱ། ཐུན་འཚམས་རྣམས་སུ་གཏོར་མ་འབུལ་ཏེ་གཏོར་མགྲོན་རྒྱས་པ་བྱེད་ན་མདུན་གྱི་ནམ་མཁར་ཝཾ་ལས་རྒྱ་མཚོ་སོགས་ནས། སྐྱིལ་ཀྲུང་གི་བཞུགས་པའི་བར་བྱ། བསྡུ་ན་རང་གི་སྙི་ཁ་ནས་འོད་ཟེར་འཕྲོས་པས་རྗེ་བཙུན་འཇམ་དཔལ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་གཏོར་མའི་སྟེང་གི་ནང་གི་ནམ་མཁར་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས། ཨོཾ་པདྨ་ཀ་མ་ལ་ཡ་སཏྭཾ་གྱི་གདན་ཕུལ་ལ་གཏོར་མ་སྒྲུབ་ཐབས་བཞིན་ཕུལ། དམིགས་རྟེན་ཡོད་ན་བསྐྱེད་པ་དང་སྤྱན་འདྲེན་གང་ཡིན་ཀྱང་དེ་དང་དབྱེར་མེད་དུ་བསམ། བསྙེན་པའི་གྲངས་ནི་འབུམ་ཕྲག་གསུམ་དང་ཞག་བདུན་ལ་སོགས་པ་བྱེད་པའི་སྲོལ་སྣང་སྟེ། འདི་ནི་སྔོན་དུ་བསྙེན་པ་རྒྱས་པར་སོང་ནས་རྗེས་སོར་ཁ་བསྐོང་ལྟ་བུ་བྱེད་ན་ལེགས་པ་ཡིན། རྒྱུད་དུ་སྔོན་དུ་བསྙེན་པའི་ཆོ་ག་ཡི་གེ་འབུམ་བཟླས་ན་སྔགས་ཀྱི་རྒྱལ་པོ་འགྲུབ་པར་འགྱུར་རོ། །ཞེས་གསུངས་པས། འབྲུ་འབུམ་སྟེ། འབུམ་ཕྲག་དྲུག་བཟླ་བ་ནི་གྲངས་བསྙེན་ནོ། །ཡང་པཎྜི་ཏ་མ་ཏིས། ཟླ་བ་གཅིག་གིས་བློ་འཕེལ་རིག་པ་འཛིན། །ཞེས་གསུང་། ཨ་བྷཱ་ཡས་ནི། འབུམ་ཕྲག་བདུན་བཤད། དེང་སང་ཕྱག་ལེན་ཕལ་ཆེར་ཟླ་གཅིག་པོ་ལ་མཛད། དེ་ནས་ལན་ལྔ་བསྐྱར་ན་ཟླ་བ་དྲུག་ཏུ་འགྲོ། དེ་རྣམས་ལ་འབུམ་ཕྲག་བཞི་བཅུ་འགྲོ་བ་ནི། རྒྱུད་ལས། ཟླ་བ་དྲུག་གི་མན་ངག་གིས། ངག་གི་དབང་ཕྱུག་འགྲུབ་པར་བྱེད། །ཅེས་སོགས་གསུང་པས། རྟགས་ནི་མངོན་སུམ་མམ། ཉམས། རྨི་ལམ་དུ་བཅོམ་ལྡན་འདས་དངོས་སུ་མཇལ་བ། གསུང་ཐོས་པ། བསྟན་བཅོས་རྣམས་མངོན་དུ་འགྱུར་ཞིང་། མི་བརྗེད་པའི་གཟུངས་དང་ཐོས་པ་འཛིན་པ། གཞོན་ནུ་གོས་དཀར་ཅན་གྱིས་པུ་ཏི་དང་། མཚོན་ཆ་དང་། ཤེལ་ཕྲེང་། འོ་ཐུག་སྟེར་བ། ཉི་ཟླ་ཤར་བ། སྒྲོན་མེ་སྦར་བ། དར་འཕྱར། རོལ་མོ་འབུད་དཀྲོལ། ནམ་མཁའ་ལ་འཕུར་བ། ཁྲུས་བྱེད་པ། ཆུ་བོ་བརྒལ་བ། ལུས་ལས་མེ་འབར་བ། གོས་དཀར་པོ་གྱོན་པ། ཆུ་བོའི་རྒྱུན་འཐུང་བ་སོགས་རྨིའོ། །དངོས་སུ་ལྕེ་བདེ་བ། ངག་སྙན། དྲན་པ་གསལ་བ་སོགས་འབྱུང་ངོ་། །སྙིགས་མའི་དུས་ཀྱི་དབང་གིས་མཚན་མ་སོགས་མ་སྙེད་ནའང་བསྙེན་སྒྲུབ་ཡང་ཡང་བསྐྱར་བ་དང་། ཡི་ཆད་ལོག་ལྟ་མི་བྱེད་པར། སྒྱིད་ལུག་སྤངས་ཏེ། ཉམས་ལེན་འདོར་ལེན་མི་བྱེད་པར། སྐྱེ་བ་དང་ཚེ་རབས་སུ་ཉམས་ལེན་འདི་ལས་མི་གཡོ་བའི་ཞེ་དམ་བྱ། འཕགས་པ་ཐོགས་མེད་ཀྱིས་བྱམས་པ་སྒྲུབ་པ་ལ་སོགས་པའི་གྲུབ་ཐོབ་རྣམས་ཀྱི་རྣམ་ཐར་བསམ། ཐུན་མཚམས་རྣམས་སུ་ཙནྡན་དཀར་དམར་བྱུག་པའི་མཎྜལ་ཚོམ་བུ་བདུན་པ་བཤམ་སྟེ། མདུན་དུ་འཇམ་དཔལ་བསྒོམས་ལ་གུས་བཏུད་དང་བཅས་པས། རང་གི་མདུན་དུ་ནས་འབྲས་སོགས་མེ་ཏོག་དཀར་པོས་བཀང་བའི་སྣོད་བཞག་སྟེ་ཚིགས་བཅད་རེ་རེའི་མཚམས་སུ་མེ་ཏོག་འཐོར་བཞིན་པས། ངག་ཏུ། འཛམ་བུའི་གླིང་ངམ་གླིང་གཞན་རྣམས། །ནོར་བུ་རིན་ཆེན་གྱིས་བསྐངས་ཏེ། །སྟོང་གསུམ་ལ་སོགས་མ་ལུས་པ། །ཞུམ་པ་མེད་པར་བྱས་ཏེ་འབུལ། །ཞེས་མཎྜལ་ཅི་རིགས་པར་འབུལ། མཚན་བརྗོད་ལ་འབད། བསྟོད་པ་རྒྱས་པས་བསྟོད། བདག་ལ་ཤེས་རབ་ཕུན་སུམ་ཚོགས་པ་སྩལ་དུ་གསོལ་སྙམ་པའི་གསོལ་བ་རྩེ་གཅིག་བཏབ་བོ། །དེ་ཡང་འཕགས་པ་རིན་པོ་ཆེས། །སྒྱུ་མ་སྟོང་ཉིད་ཟུང་འཇུག་གསུམ། །ཁྱབ་བྱེད་ཡིན་པས་ཀུན་རྒྱས་གདབ། །ཅེས་དང་། བསྔོ་བ་སྨོན་ལམ་ལམ་ཁྱེར་གསུམ། །མཇུག་སྡུད་ཡིན་པས་མཇུག་ཏུ་བྱ། །ཞེས་གསུངས་པས། ཉམས་ལེན་ཐམས་ཅད་གཞན་ཕན་བྱང་ཆུབ་ཀྱི་སེམས་དང་། ལྟ་བ་སྤྲོས་བྲལ་ཟུང་འཇུག་གི་རྒྱས་འདེབས་པ་དང་། འཁོར་གསུམ་ཡོངས་དག་གི་བསྔོ་བ་སྨོན་ལམ་བཀྲ་ཤིས་ཀྱི་མཐའ་བརྒྱན་པར་བྱའོ། །གསུམ་པ་ཉམས་སུ་བླངས་པའི་འབྲས་བུ་ནི། རྣམ་པ་ཐམས་ཅད་མཁྱེན་པ་ལ་དམིགས་པ་ཉིད་དོ། །ཞེས་འཇམ་དཔལ་དཀར་པོ་དཔའ་བོ་གཅིག་སྒྲུབ་ཀྱི་ཆོས་སྐོར་བློ་ཁ་འབྱེད་ཅེས་བྱ་བ་ལས་སྔོན་དུ་བསྙེན་པ་སོགས་ཀྱི་ལག་ལེན་ཁྲིགས་ཆགས་དུ་བཀོད་པ་འདི་ནི་མི་དབང་རྡོ་རྗེ་འཛིན་པ་ས་སྐྱོང་བླ་མ་བསོད་ནམས་ཕུན་ཚོགས་ཀྱིས་བསྐུལ་ཞིང་ཐུགས་དམ་གྱི་ཆེད་དུ་ཆོས་སྨྲ་བའི་བཙུན་པ་སངས་རྒྱས་ཕུན་ཚོགས་ཀྱིས་ཆོས་གྲྭ་ཆེན་པོ་ལྷུན་གྲུབ་སྟེང་དུ་སྦྱར་བའི་ཡི་གེ་པ་ནི་ཉེ་བར་གནས་པའི་ཤེས་རབ་ལྷུན་གྲུབ་ཀྱིས་བགྱིས་པའོ།། །།ཤུ་བྷཾ་མསྟུ་སརྦ་ཛ་གཏྟཾ།། །།